Document ID: /fineweb-2-swissfilter-quality_10-filterrobots/filtered/01798.jsonl.gz/1372

Monatswanderung vom Mai 2009

Maiwanderung durch
den Blust:
Mittwoch, 13. Mai 2009
Besammlung: 1300 Uhr Bahnhof SBB
Abfahrt: 1317 Uhr nach Gelterkinden, dann mit Bus 104 (1340) nach Rünenberg.
Wanderung: Rünenberg-Giessenwasserfall-Sommerau- Thürnen-Sissach,
ca. 2 Std.

Dr Gedanggeschplitter

Zerscht dien mir is am Bahnhof z Basel finde,
nämme denn dr Zùùg noo Gälterkinde
und fahre druff gmietlig mit em Poschtautibus
uff ‚Rüünebärg’ – das isch dr sicheri Gnuss.
No im Dorf seht me e gluschtigs Hüsli odr Wohnig
mit Schnäpsli, Liköör, Konfi und au Honig.
Alles vom Buurehof – ebbe früsch und guet –
wo jede Gaume zfrììde schtelle duet.
D Tämperatur isch warm, jä, sogar dübbig,
d Natuur isch friehligsgrien und rächt üppig
und dr Wanderwääg fiehrt is rächt bald
dur e fiechtnasse, zimmlig dichte Wald.
Em Wasserfall zue isch dr Boode flùtschig,
d Schtääge schteil und d Schwelle rùtschig.
Romantisch aber zeigt sich dr Wanderwääg,
zämme mit em Bächli und de schlichte Schtääg.
Druff marschiere mir über Fäld und Fluur –
und gniesse drbyy die herrlig Natuur –
uff ‚Summerau’ zue mit em Bahnhööfli dört,
wo s ‚Bahnhüüsli’ nääbedraa unseri Sinn betört.
Dangg dr Karte und em Werni sym GPS,
lande mir nit au no bym ‚Loch Ness’!
Usserdäm isch dr Wääg leider deggt mit Teer,
das liebt mi Faargschtell nit grad so sehr.
E Hampfle vo uns het das au so gseh,
het gnueg vo Wandere und Flosseweh.
Si sin sich einig und kömme zem Schluss:
Bis Sissach goht’s nur no per Bus.
D Mehrheit: Me losst sich gar nüt aamèrgge
und weiss, in Sissach duet me sich schtèrgge.
By dr ‚Wyyschtùùbe Tschudy’, in dr Gartebeiz,
het’s Höggle-n-und s Ässe-n-e bsundere Reiz.
Andy Kunzelmann

Fotos:

Peter Bachmann Werner Hohler
13. Mai 2009